Dan Alexa a fost numit, luni, în funcţia de antrenor principal al echipei de fotbal de ligă secundă Arsenal Tunari, a anunţat Clubul Sportiv Tunari, pe pagina sa de Facebook.
Ştefan Grigorie va fi antrenorul secund al lui Dan Alexa.
În CV-ul de tehnician al lui Alexa se regăsesc echipe precum ACS Politehnica Timişoara, Rapid Bucureşti, ASA Târgu Mureş, Concordia Chiajna, Dunărea Călăraşi, Astra Giurgiu, SSU Poli Timişoara, CSM Reşiţa şi SR Braşov. În acest sezon al Superligii, între etapele 8 şi 14, Alexa a pregătit-o pe FC Botoşani.
Luni dimineaţa, Arsenal Tunari a încheiat, pe cale amiabilă, colaborarea cu antrenorul Ştefan Odoroabă, conform Agerpres.
CS Tunari (16 puncte) a terminat pe locul 17 din 20 de echipe sezonul regulat al ligii secunde şi va evolua în play-out, într-o grupă cu CSA Steaua (28 puncte), Chindia Târgovişte (28), Concordia Chiajna (25), CSM Slatina (25), Viitorul Pandurii Târgu Jiu (23) şi Progresul Spartac (1 punct). Ultimele două clasate vor retrograda.
Sursa foto: Clubul Sportiv Tunari